**ՌԱԶՄԱՀԱՅՐԵՆԱՍԻՐԱԿԱՆ ԾՐԱԳՐԻ ՍՏԵՂԾՄԱՆ ՆԱԽԱԳԻԾ**

**ՀԻՄՆԱԽՆԴԻՐՆԵՐԻ ՎԵՐԼՈՒԾՈՒԹՅՈՒՆ**

2020թ 44-օրյա պատերազմի պարտության պատճառների վերլուծությունները ցույց են տալիս, որ ինչպես մեր ԶՈՒ-ում այնպես էլ աշխարհազորայիններն ունեն մի շարք խնդիրներ որոնք խոչընդոտում են մեր պաշտպանական համակարգի կայունությանը:

**1.**Հասարակությունը չունի տարրական ռազմական գիտելիքներ և նորագույն սպառազինության դեմ պաշտպանվելու ունակություններ:

**2.**Չկան հստակ պլանավորված աշխատանքներ կամ բավարար քանակով կազմակերպություններ, որոնք կզբաղվեն աշխարհազորի պատրաստմամբ:

**3.**Հասարակությունը չի տիրապետում առաջին բուժօգնության մինիմալ գիտելիքներին:

**4.**Մարդիկ կոփված չեն և չունեն անհրաժեշտ գիտելիքներ դժվարին պայմաններում գոյատևելու և դիմակայելու համար ցրտին, շոգին, սովին, ծարավին:

**5.**Փոխգործողության չկա կանոնավոր ստորաբաժանումների և աշխարհազորայինների միջև:

**6.**Հայրենասիրության և մարտական ոգու կտրուկ անկում, հիասթափություն, անվստահություն սեփական ուժերի, բանակի, պետության նկատմամբ և վախի զգացում սեփական երկրում ապրելու:

**7.**Աշխատատեղերի պակաս ու աճող արտագաղթ և նմանատիպ այլ բազում բացասական գործոններ:

Հաշվի առնելով վերոնշյալ խնդիրները և ներկա սպառնալիքները անհրաժեշտություն եմ համարում ստեղծել ռազմահայրենասիրական կազմակերպություն, որը կհետապնդի հետևյալ նպատակները.

**ՆՊԱՏԱԿԸ**

**1** Երևանում և ՀՀ բոլոր մարզերում կազմակերպել ռազմական պատրաստության դասընթացներ որտեղ շահառու կարող են հանդիսանալ ավագ դպրոցի աշակերտները, ինչպես նաև ՀՀ 18-40 տարեկան քաղաքացիները առանց սեռային խտրականության, որոնցից լավագույններին կտրվի հնարավորություն՝ անցնելու հրահանգչական դասընթացներ՝ մեկ ամիս տևողությամբ:

**2.**Հրահանգչական կուրսերը ավարտող և կրտսեր հրահանգչի որակավորում ստացած կուրսանտները հնարավորություն կստանան անցնելու մեզ մոտ աշխատանքի, որպեսզի հետագայում մարզերում ձևավորենք նույն ֆորմատով ջոկատային խմբեր և անցկացնենք դասընթացներ:

**3.**Յուրաքանչյուր մարզում ունենալ սույն ծրագրին համապատասխան մասնաճյուղ:

**ԽՆԴԻՐՆԵՐԸ**

**1.**Քաղաքացիական անձանց զինել ռազմական գիտելիքներով և հմտություններով:

**2.**ՀՀ բոլոր մարզերում ունենալ պատրաստված աշխարհազոր՝ ռազմական գործողություններին մասնակցելու համար, ինչպես նաև բանակին տալ պատրաստի զինվորներ , որոնք, բախվելով անժամանակ և չկանխատեսված պատերազմին, ի վիճակի կլինեն հմուտ կատարելու իրենց առջև դրված մարտական խնդիրը և պաշտպանելու սեփական կյանքը:

**3.**Բարձրացնել հայրենասիրության ոգին ռազմահայրենասիրական և գաղափարադաստիարակչական սեմինարների միջոցով:

**4.**Կարողանալ ցուցաբերել առաջին բուժոգնություն:

**5.** Դժվարին իրավիճակներում կարողանալ գոյատևել և դիմակայել:

**6.** Տարբեր մարզերում ձևավորված խմբերը կարողանան գործել ներդաշնակ միևնույն մարտական խնդրի շուրջ:

**7.**Ստեղծել աշխատատեղեր, քչացնել արտագաղթը:

**ԱՐԴՅՈՒՆՔՆԵՐԸ**

**1.** Ռազմական գիտելիքներով և հմտություններով զինված քաղաքացիական անձինք:

**2.**ՀՀ ողջ տարածքում պատրաստված աշխարհազոր՝ մարտական գործողություններին մասնակցելու համար:

**3.**Մշտապես բարձր ռազմահայրենասիրական ոգին:

**4.**Աշխարհազորի անհրաժեշտ գիտելիքներ առաջին բուժօգնություն ցուցաբերելու համար:

**5.** Աշխարհազորի տիրապետում դժվարին պայմաններում գոյատևելուն (ցրտին, շոգին, սովին, ծարավին):

**6.**Աշխարհազորի կարողություն գործելու ինչպես առանձին ստորաբաժանում, այնպես էլ ներդաշնակ որևէ գնդի կամ բրիգադի կազմում:

**ՀԱՄԱՌՈՏ ՆԿԱՐԱԳՐՈՒԹՅՈՒՆ և ՊԱՐԶԱԲԱՆՈՒՄ**

* Ստեղծված 3-հոգանոց հրահանգիչների խումբը կդասավանդի հետևյալ առարկաները՝ մարտավարական պատրաստություն (զինվորի գործողությունները մարտի դաշտում, անհատական և խմբի կազմով մարտի վարում, քողարկում, տեղանքի հետախուզում, կողմնորոշում տեղանքում, ռադիոկապով հաղորդակցություն, ինչպես նաև կանցկացվեն համալիր պարապմունքներ և զորավարժություններ և այլն), կրակային պատրաստություն (գործնական հրաձգություններ, հրաձգային զենքեր և դրանց ՄՏԲ-եր, հակահետևակային և հակատանկային ականներ, հակատանկային միջոցներ, հարվածային և հետախուզական ԱԹՍ-եր և այլն), ռազմաբժշկական պատրաստություն (հրազենային վնասվածքներ, կոտրվածքներ, այրվածքներ, խայթոցներ և այլն), ձեռնամարտ ( ձեռքի, ոտքի հարվածներ, խեղդող, կոտրող հնարքներ, զենքով, դանակով վարժաձևեր և այլն)։
* 30 հոգու հետ անցկացնել հնգօրյա ուսումնամարզական հավաքներ ըստ մարզերի և ընտրել լավագույն ցուցանիշներ ցուցաբերած 5 հոգու՝ հրահանգիչների պատրաստման կուրսերին մասնակցելու համար:
* Տարբեր մարզերից ընտրված անձնակազմի հետ անցկացնել մեկամսյա հրահանգիչների դասընթացներ և դասընթացների ժամանակ 5 լավագույն ցուցանիշներ ցուցաբերած կուրսանտներին վերցնել աշխատանքի, որպես կրտսեր հրահանգիչներ՝ հետագայում գործունեությունը մարզերում ծավալելու համար:
* 1-2 տարվա ընթացքում հավաքներ անցկացնել 2000-3000 հոգու հետ և ստեղծել մինչև 100-հոգանոց հրահանգիչների բազա, որը հնարավորություն կտա գործունեությունը ծավալել հանրապետության բոլոր մարզերում:
* Պատերազմական իրավիճակում ունենալ պատրաստի 100-հոգանոց ջոկատ՝ պատրաստ մասնակցելու մարտական գործողություններին և մեկ տարվա ընթացքում 2000-3000 պատրաստված աշխարհազորայիններ՝ ռազմական մինիմալ գիտելիքներով և հմտություններով:
* Անհրաժեշտության դեպքում կհայտարարվի կամավորական ջոկատների հավաքներ, որին կմասնակցեն հիմնականում մեզ մոտ դասընթացներ անցած անձիք և ղեկավար անձնակազմի ընտրությունը կկատարվի մեր իսկ հրահանգիչներից՝ ջոկի, դասակի, վաշտի հրամանատարներ, որոնք կկարողանան մարտական խնդիրներ կատարել ինչպես առանձին ստորաբաժանում,այնպես էլ որևէ գնդի կամ բրիգադի կազմում:
* Անձնակազմին ոգևորելու նպատակով 6 ամիսը մեկ մարզերի միջև կկազմակերպվեն և կանցկացվեն ռազմամարզական մրցույթներ և զորավարժություններ, որտեղ լավագույնները կխրախուսվեն մարզային մասնաճյուղերում տեխնիկական համալրվածությամբ, իսկ անհատները դրամական և թանկարժեք նվերներով:
* Փորձի փոխանակման նպատակով կազմակերպել փոխգործակցություն և մրցույթներ նմանատիպ կազմակերպությունների միջև:
* Հրահանգիչներին տալ 3 դասակարգում՝ կրտսեր հրահանգիչներ, հրահանգիչներ և ավագ հրահանգիչներ, որոնք որակավորումը կստանան առանձին որակավորման կուրսեր անցնելուց և քննություններ հանձնելուց հետո:
* Հրահանգիչների գիտելիքների պաշարի թարմացման և նորարարություններին ծանոթացնելու նպատակով կանցկացվեն հավաքներ, իսկ ինքնուսուցման մակարդակի բարձրացման, ֆիզիկական տվյալների չթուլացման նպատակով ամեն տարի կանցկացվեն քննություններ, որի ժամանակ անբավարար ստացողները կհեռացվեն աշխատանքից;
* Հասնելով որոշակի արդյունքների, ձեռք բերելով ճանաչում և վստահություն հանրության շրջանակներում՝ ստեղծել հիմնադրամ կամավոր սկզբունքով աջակցություն ակնկալելով ինչպես հայրենանվեր բարեգործներից, գործարարներից, այնպես էլ յուրաքանչյուր քաղաքացուց ՀՀ-ում և սփյուռքում՝ գործունեության ծավալները մեծացնելու և կազմակերպության կարիքները բավարարելու համար:

Հ.Գ.ՏՈՆՈՅԱՆ